Z A P I S N I K

9. sjednice Vijeća Mjesnog odbora „Pavao Šubić”
održane u utorak, 28. prosinca 2021., u 18 sati u prostoriji MO-a „Pavao Šubić”, Šubićeva 40/II
NAZOČNI ČLANOVI VIJEĆA:

Nikolina Hrust, Neven Penzar, Vladimir Resnik i Roman Roland
Predsjeda: Nikolina Hrust, predsjednica Vijeća

Zapisnik vodi: Nikolina Hrust, predsjednica Vijeća
Sjednici je prisustvovala i sugrađanka D. koja se mailom obratila VMO i najavila dolazak.

Predsjednica konstatira da je 9. sjednici VMO-a nazočno četvero od ukupno petero članova Vijeća, što znači da Vijeće može pravovaljano odlučivati, te otvara 9. sjednicu Vijeća Mjesnog odbora.

Na prijedlog predsjednice članovi Vijeća jednoglasno prihvaćaju prijedlog Dnevnog reda 9. sjednice VMO-a.
DNEVNI RED:

1. Zeleni otoci - mišljenje vijeća mjesnih odbora na prijedlog Podružnice Čistoća – obavijest

2. Obilazak MO Pavao Šubić s predstavnicima Vijeća gradske četvrti Donji grad i Zrinjevca – informacija

3. Upiti građana

4. Pitanja i prijedlozi

Ad 1. Zeleni otoci - mišljenje vijeća mjesnih odbora na prijedlog Podružnice Čistoća – obavijest
Predsjednica je informirala članove Vijeća o poslanom mišljenju Vijeća MO podružnici Čistoća vezano uz premještanje, izmještanje ili nadopunu spremnika za sortirani otpad. Poslano mišljenje objedinilo je teme postavljanja i dopune „zelenih otoka“ o kojima je Vijeće i ranije raspravljalo na 2. sjednici 13. srpnja 2021. i 3. sjednici 17. kolovoza 2021. godine. U mišljenju poslanom Gradskom uredu za samoupravu, Područnom odsjeku Donji grad i posredno podružnici Čistoća, Vijeće je predložilo dopunu „zelenih otoka“ tražeći povećanje broja kontejnera za plastiku i papir na postojećim zelenim otocima, te formiranje dvaju novih „Zelenih otoka“. U donesenom Zaključku Vijeće je zatražilo:

1. Postavljanje po 2 reciklažna spremnika za papir i plastiku / metal (uz postojeći za staklo) na istočnom uglu Makančeve i Zvonimirove ulice
2. Postavljanje još jednog reciklažnog spremnika za papir i plastiku / metal na zelenom otoku na parkiralištu u Martićevoj ulici na uglu s Derenčinovom
3. -Postavljanje još jednog reciklažnog spremnika za papir i plastiku / metal na zelenom otoku na Trgu kneza Zdeslava

4. Postavljanje još po jednog reciklažnog spreminka za papir i plastiku / metal na zelenim otocima u Heinzelovoj ulici između Kvaternikova trga i Martićeve i Heinzelovoj ulici između Martićeve i Zvonimirove
5. Uklanjanje reciklažnog spremnika za plastiku na uglu Tuškanove i Martićeve ulice (s ulaza u park)

6. Formiranje zelenog otoka na području Vlaške ulice 106

7. Formiranje zelenog otoka na uglu Martićeve i Šubićeve, do ulaza u tržnicu Kvatrić i parkirališta za bicikliste s južne strane tržnice

Ad 2. Obilazak MO Pavao Šubić s predstavnicima Vijeća gradske četvrti Donji grad i Zrinjevca – informacija
Predsjednica je izvijestila vijećnike o prijedlozima radova koje bi izvršila podružnica Zrinjevac vezano uz uređenje područja mjesnog odbora. U razgledavanju mjesnog odbora 21. prosinca od 9 sati sudjelovali su: Robert Faber (predsjednik VGČ Donji grad), Mirella Šušak Cvetković (voditeljica područnog odsjeka Donji grad (Centar), Ivna Vrana Špoljarić (vijećnica VGČ Donji grad), Ivan Špoljarić (podpredsjednik VMO „Matko Laginja“), Nikolina Hrust (predsjednica VMO „Pavao Šubić“) i predstavnica tvrtke Zrinjevac.
Na području MO „Pavao Šubić“ pregledane su četiri lokacije i doneseni prijedlozi za poboljašnja u 2022. godini:
U dječjem vrtiću Vedri dani, ulica Mirona Makanca 11a, ravnatelj je zatražio obnovu dijela antistresnih podloga u dvorištu vrtića, nadopunu drvenih sjedalica, novi pijesak za pješčanik, te predložio pokrivanje nekorištenog dijela dvorišta s istočne strane vrtića antistresnim podlogama čime bi se povećala površina za igru. S obzirom da je navedeni prostor trenutno neodržavana zemljana površina omeđena zgradama, raspravljalo se bi li se na njemu ipak mogle posaditi neke biljke i urediti vrt u sjeni u kojem bi djeca mogla biti u kontaktu s prirodom. Svi su se prisutni složili s prijedlogom obnove istrošenog dijela antistresne podloge, postavljanjem nedostajućih drvenih sjedalica i nabavom novog pijeska  za pješćanik.
Druga lokacija bio je park uz ulicu Bartola Kašića za koji je Vijeće MO „Pavao Šubić“ predložilo popravak raspucalog kulira na podestima rasvjetnih tijela, ogradnih zidova kod sva četiri ulaza u park i podloge stepenica, popunjavanje zelene ograde koja uokviruje park, te obnovu klupica. S obzirom na velike troškove izrade obloge od kulira i manjak strukovnih majstora za taj posao, predloženo je da se u planu za 2022. navede samo popravak velikih odlomljenih dijelova kulira, uglavnom na podestima uz ulaze u park, nadopuna nedostajućih letvica na klupama i grmova na rubu parka.
Na trećoj lokaciji - zelenoj površini na Martićevoj ulici uz parkiralište između Derenčinove i Šubićeve, predložena je sadnja drveća, za koju treba ishoditi odobrenje Zavoda za zaštitu spomenika kulture i prirode, a Zrinjevac bi izradio projekt i predložio vrstu drveća. U razmatranju postavljanja novih betonskih ploča na tri mjesta preko travnatog pojasa, predstavnica Zrinjevca istaknula je da se prema Zakonu o sigurnosti prometa na cestama površina parkirališta kategorizira kao „nerazvrstana cesta“, te prema tome prolaz na parkiralište može predstavljati opasnost po život pješaka, te uređenje prijelaza nije preporučljivo.
Predloženo je i da djelatnici Zrinjevca izvade zahrđale metalne stupiće koji na zelenoj površini nemaju nikakvu funkciju.
Za četvrtu lokaciju - Park kneza Zdeslava zaključeno je da djelomični popravak oštećenih betonskih nosača klupa ne bi bio dobro rješenje jer bi izazvao velike pomake kamenih ploča, pa bi trebalo napraviti i novo popločenje što trenutno nije prioritet. Uvažen je prijedlog VMO za popravak napukle fontane Želimira Janeša, uz dozvolu i nadzor Gradskog ureda za zaštitu spomenika kulture i prirode.
Ad 3. Upiti građana

Vijeće mjesnog odbora dobilo je tokom prosinca mailom upite troje sugrađana koji su se prvenstveno odnosili na probleme u prometu.

Jedan upit odnosio se na učestalo nepropisno parkiranje u Vlaškoj ulici čime se zaklanja pogled vozača koji izlaze iz dvorišta na druga vozila pri uključivanju u promet. Sugrađanin H. obtatio se za pomoć VMO i tokom jeseni, te je sada ponovo zatražio pomoć i podršku u rješavanju ovog problema jer se neodgovorni vozači i dalje nepropisno parkiraju na pločniku ispred zgrade. Članovi Vijeća usuglasili da će se VMO obratiti Gradskom uredu za lokalnu samoupravu, Gradskom uredu za prostorno uređenje, izgradnju Grada, graditeljstvo, komunalne poslove i promet, te prometnoj policiji kako bi se iznašlo rješenje (u vidu ponovnog postavljanja znaka zabrane parkiranja, iscrtavanja horizontalne signalizacije, postavljanja fizičkih prepreka (žardinjera, betonskih prepreka, raznih vrsta stupića ili biciklističkih „klamerica“). Vijećnici su naglasili da bi najučinkovitije bilo kažnjavanje prekršitelja na „licu mjesta“ s obzirom da se radi o prometnom dijelu grada, a i prekršaji se uglavnom događaju unutar nekoliko ranojutarnjih sati.

Sugrađanka S. obavijestila je VMO o tijeku aktivnosti koje provodi da bi se usporio promet na križanju Martićeve i Tuškanove ulice.
Gospođa D. Obratila se VMO zbog problema nepropisnog parkiranja na području Martićeve, Tuškanove i tržnice Kvatrić, te je najavila svoj dolazak na 9. sjednicu VMO. Gospođa je na sjednici iznijela još nekoliko problema koje je zapazila u susjedstvu te prijavila oštećeni metalni poklopac u Tuškanovoj blizu Martićeve, dim i smrad koji se širi iz restorana Grill Tomislav na sjevernom rubu parka u ulici Bartula Kašića i potužila se da čistačice iz obližnjeg centra za vježbanje smeće bacaju u kante za smeće njene zgrade, a ne potojeće kontejnere u dvorištu kompleksa u kojem se fitnes centar nalazi.
Ad 4. Pitanja i prijedlozi
Članovi VMO-a „Pavao Šubić” i sugrađanka D. raspravljali su i o problemu tramvajske stanice na raskršću Zvonimirove i Tuškanove na kojoj je potrebno postaviti novu ogradu za zaštitu od prometa i oborinske vode, pomaknuti kantu za otpad da ne smeta prolaznicima i učvrstiti kamene kocke oko tramvajskih tračnica.

Svi prisutni diskutirali su i o oštećivanju fasada u cijelom gradu i nekažnjavanju vandala koji bi se uz postavljene kamere diljem grada mogli otkriti i sankcionirati uz aktivno provođenje mjera Akcijskog plana za sprječavanje vandalskog grafitiranja u gradu Zagrebu. koji je donesen još 2015. ali u njemu navedene aktivnosti i mjere nisu u potpunosti provedene ni zaživjele u smislu kažnjavanja vandala, pa sav trošak uklanjanja „grafita“ i zaštite snose stanari zgrada kojima su uništene fasade. Članovi Vijeća kao i sugrađanka D. zauzeli su se za veći nadzor, kontrolu, aktivniju potragu za vandalima i pooštravanje kaznenih mjera, te smatraju da je pitanje uništavanja pročelja gradskih zgrada jedan od zamjetnijih problema u gradu i da što hitnije treba iznači neka rješenja kojima bi se uništavanje gradske i privatne imovine sankcioniralo, te postupno učinkovito sprječavalo.
Z A K L J U Č A K
Vijeće mjesnog odbora „Pavao Šubić“ traži od Zagrebačkog električnog tramvaja obnovu ograde tramvajskog stajališta na raskršću Tuškanove i Zvonimirove, popravak pruge na navedenom području i pomicanje kante za otpad na manje prometno mjesto.
Sastanak je završio u 19.30 sati.

KLASA:   026-02/21-002/2376

URBROJ: 251-06-11-111-21-2
Zagreb, 28. prosinca 2021.

Predsjednica
Vijeća Mjesnog odbora „Pavao Šubić”
Nikolina Hrust, v.r.
